**JEGYZŐKÖNYV**

**Készült:** Salföld Község Önkormányzata Képviselő-testülete 2025. március 17. napján   
9:15 órakor megtartott nyilvános üléséről.

**Helye:** Faluház Salföld

**Jelen vannak**:

Fábián Gusztáv polgármester

Kovács István alpolgármester

Molnár Krisztina képviselő

**Tanácskozási joggal jelen van:**

dr. Szabó Tímea címzetes főjegyző

Danis Orsolya pénzügyi ügyintéző

Jegyzőkönyvet készítette: Csik Tímea jegyzőkönyv-vezető

**Fábián Gusztáv polgármester:** tisztelettel köszönti a testület tagjait, a Közös Hivatal dolgozóit. Megállapítja, hogy a testület három fővel határozatképes. Napirend előtt a legfontosabb események, amelyek történtek, igazából eseménynek nem mondaná. Próbált már februárban tapogatózni a bolttal kapcsolatban, állítólag ma délután kap tájékoztatást, elment az Országgyűlési Képviselő Úrhoz, Navracsics Úrhoz és mondta, hogy próbál tájékoztatást adni. Ugyanakkor továbbra is megy a salföldi nagy beruházás az ÖKO-panzió engedélyeztetési eljárása, amiben mindenféle pluszokat kérnek a tervezőtől, a tulajdonos kiléte továbbra is reménytelen, jogilag így mehet a dolog. Ebben is majd megszületik a végső döntés. A lejárt határidejű határozatokat javasolja elfogadásra.

*Salföld Község Önkormányzata Képviselő-testülete 3 igen szavazattal, ellenszavazat és tartózkodás nélkül az alábbi határozatot hozta:*

**SALFÖLD KÖZSÉG ÖNKORMÁNYZATA   
KÉPVISELŐ-TESTÜLETÉNEK**

**34/2025. (III. 17.) HATÁROZATA**

***jelentés elfogadásáról***

Salföld Község Önkormányzat Képviselő-testülete a lejárt határidejű határozatokról készült jelentést elfogadja.

**Fábián Gusztáv polgármester:** javasolja a napirendek elfogadását.

**Kovács István alpolgármester:** belterületi lakcím, illetve házszámok rendezése címen kér felvenni napirendet és majd elmondja, hogy mi az észrevétele.

**dr. Szabó Tímea címzetes főjegyző:** amennyiben így veszik fel napirendre, akkor meg kell indokolni a sürgősséget.

**Kovács István alpolgármester:** többszöri probléma volt még a múlt héten is, személyesen neki is.

**Fábián Gusztáv polgármester:** folyamatosan sajnálatos problémákat okoz, de majd elmondják a napirend keretein belül. Tehát akkor 5. napirend: Salföld házszámozásával kapcsolatos kérdések. Akkor javasolja, hogy aki egyetért az öt napirendi ponttal, kézfeltartással jelezze.

*Salföld Község Önkormányzata Képviselő-testülete 3 igen szavazattal, ellenszavazat és tartózkodás nélkül az alábbi határozatot hozta:*

**SALFÖLD KÖZSÉG ÖNKORMÁNYZATA   
KÉPVISELŐ-TESTÜLETÉNEK**

**35/2025. (III. 17.) HATÁROZATA**

***napirend elfogadásáról***

Salföld Község Önkormányzat Képviselő-testülete a 2025. március 17-i ülés napirendjét az alábbiak szerint elfogadja:

1. Salföld Község Önkormányzat Képviselő-testület 2024. évi költségvetésről szóló

2/2024. (II. 28.) számú önkormányzati rendelet módosítása

1. Képviselő-testület szervezeti és működési szabályzatáról szóló 13/2013. (XI. 1.) önkormányzati rendelet módosítása
2. Gazdasági program elfogadása
3. Badacsonytomaj város és Ábrahámhegy, Salföld községek Napközi otthonos óvodai ellátását biztosító Intézményi Társulás megszüntetése
4. Salföld házszámozásával kapcsolatosa kérdések
5. **Salföld Község Önkormányzat Képviselő-testület 2024. évi költségvetésről szóló**

**2/2024. (II. 28.) számú önkormányzati rendelet módosítása**

**Fábián Gusztáv polgármester:** első napirend a tavalyi költségvetéssel kapcsolatos rendelet módosítása. A bevételi és kiadási főösszeg 39 millióról 42 millió forintra változik. Bevételek és kiadások változását a közvilágítás áramdíjának kiadása, vízdíj kiadása, gázdíj kiadása, áfa kiadása, bérkönyvelésnél technikai bér visszavonása, munkába járás és kiküldetés kiadása, egyéb szolgáltatások kiadása, informatikai szolgáltatások kiadásának csökkentése, Tapolca Környéki Önkormányzati Társulásnak átadott pénzeszközök átkönyvelése, iparűzési adó bevétele, utánfutó beszerzése, nettó finanszírozás bevételének kiegészítése okozzák.   
A finanszírozási bevételeknél bele kell érteni a többlet költséget a polgármesteri fizetésre többek között. Kérdezi, hogy ez jól érti?

**Danis Orsolya pénzügyi ügyintéző:** itt kapott az önkormányzat bérkiegészítéseket és azok lettek átvezetve, hogy stimmeljen a nettó finanszírozás.

**Fábián Gusztáv polgármester:** ez a jelenlegi állapot, aztán jön majd még egy végső.

**Danis Orsolya pénzügyi ügyintéző:** ez a végső módosítás és lesz majd a zárszámadás. Erre épül tulajdonképpen a zárszámadás.

**Fábián Gusztáv polgármester:** tulajdonképpen ez a tavalyi évről az elszámolás. Kérdezi, hogy van-e valakinek ezzel kapcsolatban kérdése.

**Kovács István alpolgármester:** ezt el tudja fogadni, nem ezzel van baja, hanem mivel változott az összes tavalyi bevételi és kiadási rész, elfogadták a 2025. évi költségvetést. Kérdezi, hogy ott mennyiben módosítja az induló részt.

**Danis Orsolya pénzügyi ügyintéző:** teljes mértékben a teljesítést vették alapul, azt is hozzá kell tenni, hogy egy szűk költségvetés van Salföldön és a Polgármester Úrral tételről tételre átnézték a teljesítést és mindent, ahol lehet spórolni ott le lett véve.

**Kovács István alpolgármester:** ezt érti, csak ezekkel a számokkal indult és azt nem módosítja?

**Danis Orsolya pénzügyi ügyintéző:** nem módosítja.

**Fábián Gusztáv polgármester:** javasolja a 2024. évi költségvetés módosítását elfogadásra.

*Salföld Község Önkormányzata Képviselő-testülete 3 igen szavazattal, ellenszavazat és tartózkodás nélkül az alábbi rendeletet alkotta:*

**SALFÖLD KÖZSÉG ÖNKORMÁNYZATA   
KÉPVISELŐ-TESTÜLETÉNEK**

**3/2025. (III. 18.) ÖNKORMÁNYZATI RENDELETE**

***a 2024. évi költségvetéséről szóló 2/2024. (II. 28.)   
önkormányzati rendelete módosításáról***

**Fábián Gusztáv polgármester:** javasolja a költségvetés módosításához kapcsolódó tájékoztatási kötelezettség elfogadását.

*Salföld Község Önkormányzata Képviselő-testülete 3 igen szavazattal, ellenszavazat és tartózkodás nélkül az alábbi határozatot hozta:*

**SALFÖLD KÖZSÉG ÖNKORMÁNYZATA   
KÉPVISELŐ-TESTÜLETÉNEK**

**36/2025. (III. 17.) HATÁROZATA**

***tájékoztatási kötelezettségről***

Salföld Község Önkormányzata Képviselő-testülete a 2024. évi költségvetés módosításához kapcsolódó, az államháztartásról szóló törvény szerinti tájékoztatást elfogadja.

1. **Képviselő-testület szervezeti és működési szabályzatáról szóló 13/2013. (XI. 1.) önkormányzati rendelet módosítása**

**Fábián Gusztáv polgármester:**  a szervezeti és működési szabályzat módosítása szükséges a kóbor állatokkal kapcsolatos feladatok okán és az ezzel kapcsolatos kiadásokat a 042181 „Kóbor állatokkal kapcsolatos feladatok” funkciókódon kell szerepeltetni. Javasolja a rendelet módosítás elfogadását.

*Salföld Község Önkormányzata Képviselő-testülete 3 igen szavazattal, ellenszavazat és tartózkodás nélkül az alábbi rendeletet alkotta:*

**SALFÖLD KÖZSÉG ÖNKORMÁNYZATA   
KÉPVISELŐ-TESTÜLETÉNEK**

**4/2025. (III. 25.) ÖNKORMÁNYZATI RENDELETE**

***a Képviselő-testület szervezeti és működési szabályzatáról szóló   
13/2013. (XI. 1.) önkormányzati rendelet módosításáról***

1. **Gazdasági program elfogadása**

**Fábián Gusztáv polgármester:** minden választás után van egy új 5 éves gazdasági program. Szerepelnek benne a település adottságai, lakosságszáma, ami emelkedett. Távlati terv erre az öt évre, beleírták a község egyre szebb külső részét, a vendégházban vizesblokk korszerűsítés, és fűtés korszerűsítés szükséges, ez azért fontos mert elég öregek a berendezések. A fűtés korszerűsítés pedig azt jelentené, hogy esetleg télen is kiadható lenne. A temető teljes bekerítése is nagyon régi cél, hozzá kell tenni, hogy a minap megegyezett a Plébános Úrral, tekintettel arra, hogy az egyháznak kell pályázni, nem az önkormányzatnak, az önkormányzat csak kezelője a temetőnek. Szeretne az egyház pályázni a kerítésre, mondta Plébános Úrnak, hogy ennek nincsen akadálya, ezt az önkormányzat támogatja, 20 éves probléma. Változatlanul fő probléma a járda felújítása, ezt meg kellene oldani. Folyamatos kapcsolattartás a többi településsel, ez természetes, illetve a civil szervezetekkel. Továbbá beleírták a szennyvízkezelés megoldását vezetékes rendszerrel, mindegy fő távlati terv. Van egy ingatlana az önkormányzatnak, amit szeretne hasznosítani köztudott nevén a „Laci bácsi-féle ház”. Továbbá van az önkormányzatnak egy forrása, amelynek igen komoly összeg lenne a felújítása, illetve lehetne még szebb parkolókat építeni, ami csillagászati összegekben kerülne, röviden ennyi lenne a terv. Kérdezi, hogy ezzel kapcsolatban van-e észrevétel.

**Kovács István alpolgármester:** mindenképpen figyelembe kell venni a település gazdasági és pénzügyi helyzetét, tehát az önkormányzat saját bevétele véges, tehát mindenképpen az infrastruktúra fenntartása fontos a csatorna kiépítése, a település környezetének a megóvása, ezek mind védelemre szorulnak. Egyéb bővítések, építések, beruházások mindenképpen csak pályázattal lehetségesek. Azt akarja ezzel kifejezni, hogy mindenképpen oda kell figyelni, ha lesz olyan pályázat, akkor tudjanak pályázni az örökölt belterületi ingatlan karbantartására, ami nagyon sürgős feladat lenne. Csak ilyenekkel tudják a gazdasági programot bővíteni.

**Fábián Gusztáv polgármester:** javasolja még beleírni, a falugondnoki autó cseréjét, mivel az is aktuális, reményeik szerint ismét lesz Magyar Falu Programban.

**Kovács István alpolgármester:** még egyet szeretne, valószínű, hogy csak elírás történt a programban a 3. oldalon *„Salföld település korcsoportos adatai 2014. január 1.”* Ez biztosan 2024., ez csak egy elírás, továbbá a 4. oldalon a fogorvosi szolgálat kérdése, nem Révfülöphöz, hanem Badacsonytomajhoz tartozik Salföld.

**Fábián Gusztáv polgármester:** kérdezi, hogy van-e még kérdés, észrevétel. Amennyiben nincsen, javasolja a testületnek a gazdasági program elfogadását.

*Salföld Község Önkormányzata Képviselő-testülete 3 igen szavazattal, ellenszavazat és tartózkodás nélkül az alábbi határozatot hozta:*

**SALFÖLD KÖZSÉG ÖNKORMÁNYZATA   
KÉPVISELŐ-TESTÜLETÉNEK**

**37/2025. (III. 17.) HATÁROZATA**

***A gazdasági program elfogadásáról***

Salföld Község Önkormányzata Képviselő-testülete az Önkormányzat 2024-2029. időszakra szóló gazdasági programját elfogadja.

1. **Badacsonytomaj város és Ábrahámhegy, Salföld községek Napközi otthonos óvodai ellátását biztosító Intézményi Társulás megszüntetése**

**Fábián Gusztáv polgármester:** Badacsonytomaj város egy nagyon meglepő határozatot hozott, mely szerint feloszlatják, vagy kilépnek az óvodai társulásból, melyre az előző társulási ülés jegyzőkönyvében még talán utalás sem volt. Egyben kötelezték a társulás tagjait, hogy hozzanak ilyen határozatot. Aztán kiderült, hogy ez így nyilván szabálytalan volt, mert ehhez össze kellett volna hívni a társulási ülést és ott kellett volna javaslatot tenni a többi partner önkormányzatnak. Mondta Vella Zsolt kollégának, Ábrahámhegy polgármesterének, hogy Salföld igazodik Ábrahámhegyhez, tekintettel arra, hogy Ábrahámhegyről van 8 gyermek az óvodai társulásban, így őket érinti, Salföldet tulajdonképpen nem, mert nincsen óvodáskorú gyermek a településen. Később Vella Zsolt tájékoztatta, hogy ez egy hibás döntés volt, mert van egy közös pályázata az óvodai társulásnak és 2026-ig nem lehet feloszlatni. Így Badacsonytomaj vissza kell, hogy vonja határozatát, ami számára meglepő, hogy az ottani jegyzőnek erről nem volt tudomása.

**dr. Szabó Tímea címzetes főjegyző:** ez így teljes mértékben tárgytalan.

1. **Salföld házszámozásával kapcsolatosa kérdések**

**Fábián Gusztáv polgármester:** megtörtént ez a hosszas házszámozási dolog, amit az akkori kolléganő rendezett, itt a helyszínen felmért mindent, megállapodtak a házszámokban. Igen ám, de a végrehajtás az a nehézkes feladat, mert vagy eljutott, vagy nem jutott el az ingatlantulajdonosokhoz, hogy az ő házszámuk megváltozott. Így aztán sokan a régi házszámot használják a Rákóczi utcában. Sajnos ebben az utcában megbicsaklott ez az egész. Született egy felmérés, aztán a végén össze-vissza mentek a házszámok. Pontosan a tulajdonosok miatt, mert vagy nem értesültek megfelelően róla, vagy voltak értesítve, de tagadják és össze-vissza használódnak a házszámok. Itt átadja a szót az érintettnek.

**Kovács István alpolgármester:** 2023-ban történt a Rákóczi utcában lakcím változás, ő is megkapta a határozatot, így a többi ingatlantulajdonosnak is meg kellett kapni. Ez azért problémás, mert azóta olyan problémák vannak, tekintettel arra, hogy ott lakik, érzi ennek a hátrányát, főleg akkor, ha helyettesítő postás van, vagy jön a csomagküldő szolgálat. Az elmúlt héten volt olyan esete, amikor a saját postaládájába dobták bele annak a levelét, akinek szintén változott a házszáma, megkereste és átadta részére a levelet. Az a kérése a Jegyző Asszony felé, hogy szíveskedjen segíteni, már mint a hivatal részéről, hogy a házszám mindenkinek kötelező, büntethető, ha valaki ezt nem teszi meg. A Rákóczi utcában legtöbb házon nincsen házszám, ez többek között azért is problémás, mert egy új postás nem tudja. Például mennek ki a hivatalból az adós levelek, akkor ki fogja átvenni, a postás nem tudja a házszámot, nem tudja a tulajdonos nevét, akkor az vissza fog menni ismeretlen címzéssel, vagy mi fog történi. Azért gondolta, hogy ezt szóvá teszi, hogy mindenképpen jussanak el addig, hogy kezdeményezzen az önkormányzat valamiféle előrelépést, vagy kötelezzék valamilyen módon, vagy hívják fel a tulajdonosok figyelmét, hogy rendezzék a házszámokat. Esetlegesen rendezni kell a településen az utca neveket, mert azok sincsenek rendesen feltüntetve, illetve nincs rendes házszám tábla. Tehát gondolkodjanak el egységes táblán, ami ide illik a faluba, esetlegesen az önkormányzat megrendelne egy ilyen házszám mintát. Természetesen az önkormányzat csak összefogná ezt a kezdeményezést és szerinte minden lakos örülne neki, hogy ez megtörténne és ez nem kerülne sokba és át lehetne ruházni a tulajdonosokra, ez főleg a Rákóczi utcában lényeges, de a többi utcában is vannak olyan házak, ahol hiányzik a házszám. Tehát felül kellene vizsgálni a házszámozás kérdését és a hivatalos levelek eljussanak oda, ahova kell. Éppen a Polgármester Úr a bevezetőben mondta, hogy nem tudjuk az ingatlan tulajdonosát, akkor hogyan fog oda elmenni egy hivatalos levél, ha nem tudják, hogy ki a tulajdonosa. Tehát ebben valamilyen formában lépni kell és megpróbálni rendbe tenni.

**Fábián Gusztáv polgármester:** az a baj, hogy elölről kellene kezdeni az egészet, bár a felmérés jó, de újra minden tulajdonosnak ki kellene küldeni a házszámot. Kezdi azzal, hogy a tulajdonos budapesti és nem is ott lakik, kimegy a határozat a nem létező budapesti címre, mert a tulajdoni lapján a régi cím szerepel és akkor honnan tudja, hogy megváltozott a házszáma.

**Kovács István alpolgármester:** személy szerint módosította a házszámát az új számra, átíratta, de két házzal odébb ugyanúgy ott maradt a házszám a régi tulajdonosnak is, fülét sem mozgatja, hogy rendezzenek valamit, tehát valamilyen módon rendezni kell.

**dr. Szabó Tímea címzetes főjegyző:** tehát a címképzéssel nincsen probléma, hanem az, hogy nem feltétlenül minden tulajdonos vitte végig a folyamatot és ebből vannak problémák. Tehát meg kell vizsgálni, hogy mindenki értesült-e, ha értesült, akkor miért nem tesz eleget, illetve azokat rászorítani, hogy intézkedjenek.

**Kovács István alpolgármester:** még bonyolítja a helyzetet, hogy a szépen épülő házaknál még postaláda sincsen, se házszám, se postaláda, semmi nincsen. Tehát ezt a házszám kérdést kellene rendezni felszólítással, vagy a falura jellemző házszámot kitalálnak Polgármester Úrral, tehát ezen el kell gondolkodni.

**Fábián Gusztáv polgármester:** próbál tájékozódni a jelenlegi árakról, vannak természetesen a piacon házszám gyártó cégek, illetve utcanév készítő cégek, feltételezi, hogy a szebbek kicsit drágábbak.

**Kovács István alpolgármester:** esetleg a lakosságot is meg lehet kérdezni, hogy mi illik a településre.

**dr. Szabó Tímea címzetes főjegyző:** úgy emlékszik, hogy a háztulajdonos kötelezettsége, hogy kirakja a házszám táblát, de megnézik.

**Kovács István alpolgármester:** aki ezt komolyan veszi, annak rengeteg feladata van vele, személy szerint ment az Okmányirodába lakcímkártyát csináltatni, a közműveket átíratni, azért, hogy az új címnek megfeleljen. Van egy ilyen határozat, amit meg kellett kapnia mindenkinek.

**Fábián Gusztáv polgármester:** a Rákóczi utcában muszáj lenne egy újabb levél dömpinget csinálni.

**dr. Szabó Tímea címzetes főjegyző:** megnézik az ügyiratot, a tértivevényeket, kitől jött vissza levél.

**Kovács István alpolgármester:** egységesen kellene vizsgálni az egész települést.

**Fábián Gusztáv polgármester:** akkor ezt napirenden hagyják. Megköszöni a részvételt és az ülést 9:45 órakor bezárja.

K.m.f.

Fábián Gusztáv dr. Szabó Tímea

polgármester címzetes főjegyző